Mudder, Vadder,  do bin ich  vielleicht isses sledschde mol. Nä, net vielleicht  ich glab siss nix mä dra zu ännere. Wann ich domols gewisst hett, was jetzt uff mich zukummt, ich wäßes net, ob ichs gemacht hett.  Awwer ich wäß jo gar net, was uff mich zu kummt. Des isses, was mer de Aageblick so schwer macht. Des Ugewisse un vielleicht ach e bissel des Unumkehrbare. Wann ich  heit den Weg vun Assrem do riwwer uff Ellerstadt gemacht hab, dann wäß ich, dass ichn heit owend widder zurick geh. Wann ich awwer neggscht Woch mit meim Michel un zamme mitm Chrischtel uffpack . . .  Sänzigschte, was ich wäß, iss, dass mer unser Päckel mit me drei Woche alte Biewel nemmen un de Groß  ja, jetzt wu mer minanner noch e Kind hänn, iss de Anton unsern Große  awwer der iss halt aa noch kä zwä Johr alt  mitm Laafe isses bei em noch net so weit her.  Schä iss jo, dass em Michel  sein jüngere Bruder, de Chrischtel, mitgeht. Er hot gemähnt, dass er als sechstes Kind in denne Zeite do in de Palz kä Zukunft hett.  Also geht er mit uns. Vielleicht kann er jo alsemol de Anton e bissel trage.  Un wammer nerre wissden, wus eigentlisch hiegeht. De Michel drämd vun Amerika  un de Chrischtel erscht rescht. Awwer fer mich iss des so weit weg. Die englisch Känischin hot ach was vun Irland sage losse. Ich kann iwwerhaupt net glawe, wie mer des mache kennen. Mer sollen jetzt erscht emol  nunner an de Rhei. Vun dort aus gehts nunnerzus. Wann ich recht wäß, kennen mer dort uff e Schiff. Awwer  ich wäß doch gar net ob des geht. Wammer dann mit de zwä Kinner dort hoggen un net weiterkummen. Siss jetzt ausgangs April un mer wern de Summer gut brauche bis mer am Wasser sinn.  Was machen mer, wann mer dann de Winter kä Dach iwwerm Kopp hänn. Isses net sogar gscheider, wammer bleiwen?  Mudder  ich glab, ich kann des net   Vadder  ich glab, ich will des net!  Wissener noch,  vor annerthalb Johr . . . Domols bin ich fort vun eich. Vadder  Du hoscht domols eigfädelt, dass ich uff Assrem geh. Domols hoscht Du Mitlääd ghatt mit sellem junge Mann, wu die Fraa im Kindbett verlore hot un allä mit dem Biewel dogschdanne hot. Un wie ich dann niwwer bin iwwer de Fußgännemer Weg uff Gronaa un weiter uff Assrem, hab ich mich selwer gfrät. Ich hab mich gfrät, dass ich net so weit vun dehäm fort bin un dass ich e wichtichi Uffgab hab  un swar noch e schäni dezu. Un de Michel iss jo ach en  ganz liewe Mann. Er iss so ernscht un uhne e bissel e Fräd gewest, wie ich glei noochem Dot vun seinere Fraa kumme bin un erscht emol hab helfe misse, dass mer des Kindel durchkriegen  un er iss so en liewe Bu worre, der Anton. Grad weil de Michel so en liewe Vadder war, hot sich des dann halt ach so schnell mit uns zwä entwickelt. Ich hett domols bloß dräme kenne vumme Mann wu mich so lieb hot, dass mer gut e Johr nooch unsre Heirat schun unser ägenes Kind hänn  unsern Johannes.  De Michel iss jo  ach immer gut zu mer gewest. Un wann er jetzt weg will, dann isses jo bloß, weil er segt: er muss. Un er muss es fer uns  fer uns all minanner.  Dauernd hot unser Palz leide misse. Erscht wars der lange Krieg, dann sinn dauernd annere Soldate kumme. Kaum hänn die Leit gemähnt, skennt ball besser gehe, dann hänn ach schunn die neggschte vorm Derfel gschdanne un hänn alles mitgenumme, was mer selwer gebraucht hett. Die Franzose sinn mäh wie ämol schlimm iwwers Land eigfalle. Manchemol hänn se sogar  noch zammegschlage was gange iss un verbrennt, was se net de neggschte losse wollten.  Un letschtes Johr wars nooch all denne Soldate dann die Nadur, wu uns so zugsetzt hot. Erscht der häße Summer mit re schlechte Ährn, dann der eisische Winter, in dem mer net gewisst hänn, wie mer enanner iwwerhaupt warm halte kennen. So e Johr kanns Derfel net nochemol verkrafte.  Em Schwiervadder fallts aa net leicht. Er wäß, dass des bissel, was er hot, net fer all sei Kinner lange kann. Un wie sollen mer dann  mit zwä Kinner do weiter mache?  Vadder, wäscht net Du, wies annerschtgehe kennt? Guck emol, die Enkelsche deht sicher gern in de Palz uffwachse. Un unser Kinner sollen doch ach en Großvadder un e Großmudder hawwe un so uffwachse dirfe, wie ich.  Awwer all minanner sagen se, dass es bei uns do nimmi weiter geht. Un wann ich mer iwwerlegg, dass mer sAntonsche durchkriegt hän, dann will ich doch ach erscht recht, dass er mitm Johannes groß werre derf. Wammer jeden Dag bloß Angscht hawwe missen,  dass unser Kinner Hunger leide missen, dann bleibt uns jo nix anneres iwwerisch.   De Michel macht jo ach nix Leichtsinniges. Mit seine 28 Johr iss er ähner, wu Verantwortung trage kann. Er hot extra beim Schultheiß gfrogt, dass der uns e Papier mitgibt, wu drinsteht, dass er en ordentliche Kerl iss, un dass ers wert iss, dass merm helfe duht, wann mer wu hie kummen un Hilf brauchen. Ich wäß jo net, ob des Papier was nutzt, awwer ich wäß, dass mein Michel an alles gedenkt hot. Wann der kenn annere  Weg mer sieht, dann muss es so sei!  Un eigentlich kann ich mer sicher sei, dass mein Michel es nur gut mit uns alle mähnt.   Aller  Mudder, - Vadder,  ich pack widder mei Päckelsche Johannes un mach mich uff de Weg. Sletschte mol werds de Weg vun Ellerstadt uff Assrem sei. Un wann des Schreiwe vun de Gemäh do iss, dann packen mer sNötigschte uff en Ochsekarre un machen uns uff, uff unsern neggschte Weg  vielleicht bringt er uns jo doch uff Amerika?